ועדת החינוך, התרבות והספורט, כנסת 16, פרוטוקול מספר 500, 2005-11-09 10:00

אברהם פורז: בוקר טוב.

אברהם פורז: אני מתכבד לפתוח את ישיבת ועדת החינוך, התרבות והספורט.

אברהם פורז: אדוני, חבר הכנסת רשף חן.

אברהם פורז: לאדוני יש הצעה לסדר היום: החלטת משרד החינוך לבטל תוספת שכר למורות עם ילדים.

אברהם פורז: חבר הכנסת רשף חן, בבקשה.

אברהם פורז: מיד אחריו חבר הכנסת זבולון אורלב ינמק את הצעתו – קיצוץ בשכר מורות אמהות.

רשף חן: אדוני היושב ראש, ביקשתי לקיים את הדיון הדחוף הזה בעקבות כתבה בעיתון, שלפיה יש כוונה במשרד החינוך לעודד מורות לבלות יותר זמן עם ילדיהן בביתן ופחות לעבוד.

רשף חן: אגב, בהזדמנות זאת אפשר אולי להעביר להן חוג בשטיפת כלים או ספונג'ה, לעודד אותן לעשות את שאר התפקידים שאני מבין שמשרד החינוך חושב שהם יותר טבעיים לאמהות, מאשר עבודה.

אברהם פורז: אז אולי צריך להעביר את זה לוועדה למעמד האישה.

אברהם פורז: מה העבירו את זה אלינו בכלל?

רשף חן: אם זה היה מקום אחר, זה באמת היה נדון שם.

רשף חן: הייתי מקווה שמכל המשרדים בארץ משרד החינוך לא יהיה המשרד שזה המסר שהוא רוצה להעביר, וזה החינוך שהוא רוצה לתרום לנו; אלא יבין שהחברה הישראלית מנסה לחנך את ילדיה שנשים וגברים יוצאים לעבוד, אין אחד משניהם שצריך להיות פחות או יותר עם הילדים מהשני – שניהם צריכים להיות עם הילדים, שניהם צריכים לפרנס את המשפחה.

רשף חן: במצב הקיים שבו אנחנו חיים עדיין בחברה שובינסטית, אנחנו בהחלט צריך לעודד נשים לצאת לעבוד ולא להפך.

רשף חן: זאת הסיבה שאני מבין שמלכתחילה יש ההוראה שמורה שעובדת במשרה מלאה או יותר מזה תקבל גמול נוסף.

רשף חן: אני מניח שההיגיון הוא שאותה מורה אם לילדים צריכה למצוא סידור חלופי לילדים שלה שעולה כסף, ולכן משתתפים בעלות הסידור הזה ומאפשרים לה לעבוד.

רשף חן: אם זה היה תלוי בי – הייתי רוצה לשמוע האם למשרד החינוך יש עמדה בעניין הזה – הייתי עושה שינוי בעניין הזה והייתי מפסיק את ההבחנה בין אם לבין אב כך שכל אדם שהוא מורה בישראל – שבן/בת זוגו עובד גם-כן – ועובד יותר ממשרה מלאה וצריך למצוא סידור לילדיו יקבל את התוספת הזאת.

רשף חן: זה התיקון שהייתי מצפה שיעשו, ולא להפך – לא יבטלו את התיקון הזה או יצבעו אותו בצבע אחר- -

אברהם פורז: לתת את זה לגברים זאת לא בעיה גדולה כי אין הרבה כאלה.

רשף חן: זה נכון, וזאת בעיה בפני עצמה שגם היא תולדה של שילוב של שוביניזם עם השכר המגוחך שנותנים למורים שמביא לתוצאה העגומה הזאת.

רשף חן: אם הבנתי נכון, הטכניקה של שלילת הזכות הזאת היא בכך שאומרים לה שייתנו לה אם היא תעבוד 90%.

רשף חן: בקיצור, היא תעבוד 100% ולא תקבל שום תוספת.

רשף חן: הוועדה הזאת צריכה להתנגד לרעיון העוועים הזה בכל תוקף.

זבולון אורלב: למיטב ידיעתי, לא מדובר בכוונה אלא בהוראה.

אברהם פורז: זה לא מעוגן בהסכם קיבוצי?

יוסי שריד: לא מדובר בהוראה, אלא בעובדה שנקבעה.

אברהם פורז: לזה כוונו דבריי.

יוסי שריד: העמידו אותם בפני עובדה מוגמרת.

זבולון אורלב: לא מדובר פה בדבר ערטילאי.

רשף חן: אילו הייתי יודע את זה הייתי צועק.

אברהם פורז: אם כך דבריו של חבר הכנסת רשף חן נאמרו בזעקה ובסימני קריאה.

זבולון אורלב: מלבד העובדה שאני מסכים עם כל מילה, אני רוצה להוסיף.

זבולון אורלב: כוחות ההוראה, המורים והמורות, הם חוט השדרה של מערכת החינוך; זה המשאב העיקרי שקובע את גורל החינוך.

זבולון אורלב: ככל שרמת כוחות ההוראה שלה תהיה איכותית יותר, עם מוטיבציה יותר גבוהה כך תשתפר מערכת החינוך.

זבולון אורלב: לא התלמידים קובעים את גורל מערכת החינוך, אלא המורים קובעים את הרמה.

זבולון אורלב: בשנים האחרונות יש פגיעות חוזרות ונשנות במעמד המורים.

זבולון אורלב: בשנה האחרונה היינו עדים לפגיעה שפגעה אנושות במעמד המורים, ולא חשוב מי צודק ומי לא צודק.

זבולון אורלב: עצם המאבק, עצם דרך המאבק – להשפיל את המורים זה לפגוע מהותית במערכת החינוך.

זבולון אורלב: עוד לא יבשה הדיו על ההסדרים שאפשרו את פתיחת שנת הלימודים, יש פה שוב מהלך שפוגע בשיעורים ניכרים בציבור המורות – בוודאי בסדר גודל של 20-25 אלף מורות.

אראלה גולן: 120 אלף שעות לימוד.

זבולון אורלב: אנחנו מדברים על עשרות אלפי מורות שילכו מושפלות, פגועות וממורמרות, והן צריכות להגיע לכיתה ללמד.

רשף חן: 600 שקל פחות, בשכר שלהן זה הרבה כסף.

זבולון אורלב: ודאי.

זבולון אורלב: זה יכול להיות 20% מהשכר.

זבולון אורלב: הפגיעה היא פגיעה מהותית.

אברהם פורז: חבר הכנסת אורלב, אתה היית פעם מנכ"ל המשרד הזה.

אברהם פורז: זה 600 שקל ממשרה מלאה?

רשף חן: כך כתוב בעיתון.

זבולון אורלב: זה בטח סדר הגודל, אבל לפעמים זה קיצוץ ברבע משכרן.

זבולון אורלב: כי אם היא הייתה מורה שלימדה 120% משרה וקיבלה שכר על-כך, מורידים אותה ל- 90% עכשיו, מורידים אותה ב- 30% מהמשרה שלה, ב- 20% מהשכר.

זבולון אורלב: אלה פגיעות מהותיות.

זבולון אורלב: אני מדבר על אסטרטגיית העל של מערכת החינוך.

זבולון אורלב: הממשלה על כל זרועותיה – בין אם מדובר במשרד האוצר או בין אם מדובר במשרד החינוך – הייתה צריכה למנוע את זה.

זבולון אורלב: לדעתי, שרת החינוך ומנכ"לית המשרד היו צריכות לטפל בבעיה הזאת ולא לאפשר עוד פגיעה.

זבולון אורלב: קצת השתיקה וקצת הגמגום מעלים הרהורים – מה, זאת עוד חולייה שרוצים לפגוע בהורים?

אראלה גולן: מנכ"לית משרד החינוך טוענת היום שהיא לא ידעה על-כך, זה עוד יותר מחמיר את הבעיה.

זבולון אורלב: מעבר לפרט כזה או אחר, זאת פגיעה בלתי אפשרית ובלתי נסבלת בציבור המורים.

זבולון אורלב: דבר שלישי, במי פוגעים?

זבולון אורלב: פוגעים בנשים.

זבולון אורלב: פוגעים בנשים שבכוח העבודה בישראל ההשתתפות שלהן פחותה יחסית לגברים.

זבולון אורלב: אחת הסיבות הבעייתיות במדינת ישראל לפערים ולעוני היא השתלבות נשים במעגל העבודה.

זבולון אורלב: מערכת החינוך היא מערכת שמשקל כוחות ההוראה של נשים הוא גדול מאוד.

זבולון אורלב: מה עושים פה?

זבולון אורלב: פוגעים בנשים.

זבולון אורלב: הן לא יכולות להשתכר יותר, ויותר חמור – הן לא יכולות לקבל תפקידים נוספים.

זבולון אורלב: היא יכולה מעכשיו להיות המורה של כיתה א' ב- 90% משרה; כי אם היא תקבל 120% היא תצטרך להפסיד את משרת האם.

זבולון אורלב: אם היא במשרת אם היא צריכה לחזור ל- 100% משרה.

מוטי מרוז: מה פתאום, לא נכון.

זבולון אורלב: מיד תתקן אותי, מוטי.

זבולון אורלב: אני רק אומר דברים שאני מעריך, אני לא קיבלתי את ההחלטה.

זבולון אורלב: כלומר, ממחר אין יותר מורות, אם הן לא רוצות להיפגע.

זבולון אורלב: הן לא יכולות להיות רכזת שכבה, סגנית מנהל- -

יהודית אייזנר: הכול בהתנדבות.

רשף חן: נכון.

רשף חן: טוב שלא צירפו מכתב, למה את בכלל באה לעבודה, יותר משתלם לך להישאר בבית.

אראלה גולן: זה מה שיוסי שריד טען כאן באמת.

אראלה גולן: זה ייצור מצב שנשים יישארו בבית- -

זבולון אורלב: הדבר האחרון, אני לא יודע באיזו דרך התקבלה החלטה, אבל אם אני מבין נכון משיחותיי עם ראשי ארגוני המורים, יש הסכם קיבוצי, יש הסדרים קיימים.

זבולון אורלב: אני לא יודע אם הדבר הזה מעוגן בהסכם או לא, הוא ודאי מעוגן בהסדר שבטבע.

זבולון אורלב: זה ההסדר הקיים.

זבולון אורלב: ללכת בבת אחת בלי הידברויות, בלי הכנה, בלי להשיג הבנות, בלי שמנהל אגף כוח אדם בהוראה יודע, בלי שהמנכ"לית גם כן יודעת ומופתעת מהעניין הזה, זה דבר שמערכת החינוך לא יכולה להרשות לעצמה.

זבולון אורלב: ועדת החינוך צריכה לתבוע מהממשלה – אני אומר מהממשלה כי יכול להיות שזה לא ממשרד החינוך, אלא מהאוצר – לבטל לאלתר את ההחלטה הזאת, להחזיר את המצב לקדמותו.

זבולון אורלב: אם יש לאוצר רעיונות איך לפגוע בשכר מורים ובתנאי עבודה, יישבו עם הממונה על השכר בארגונים וידונו בדברים האלה.

יוסי שריד: קודם כל, לדבריו האחרונים של חבר הכנסת זבולון אורלב.

יוסי שריד: אני מציע שנחדל מן המנהג הנלוז לגלגל דברים לפתחו של משרד האוצר.

יוסי שריד: זה מה שמשרד החינוך רוצה כל הזמן.

יוסי שריד: יש משרד החינוך במדינת ישראל, הוא אחראי לחינוך.

יוסי שריד: אם הוא יכול לנהל את החינוך על-פי התנאים שהממשלה קובעת שינהל, אם לא שיסיק מסקנות ויגיד שהוא לא יכול.

יוסי שריד: אין דבר כזה לגלגל לאוצר, בעיקר כשזה עניין שהורתו ולידתו הוא במשרד החינוך – הוא שעשה את הצעד – ואני לא מציע שנתפתה לניסיונות התמרון החוזרים ונשנים של משרד החינוך.

זבולון אורלב: שכנעת אותי.

יוסי שריד: מי שמוכן להתנהל על-פי תנאי האוצר הוא אחראי, אחרת מה בצע בהיות אדם שר חינוך?

יוסי שריד: הוא אחראי על החינוך, ואם הוא לא אחראי על החינוך שיאמר שהוא לא אחראי.

יוסי שריד: שנית, כל הזמן אנחנו יושבים כאן ובמקומות אחרים וממליצים מה צריך לעשות בחינוך.

יוסי שריד: כל הזמן אני מנסה להצביע על העובדה המשונה – כדי לא לומר המצערת - שאו שאין עושים דבר או שבדרך כלל דווקא עושים, אבל ההפך הגמור ממה שממליצים לעשות, זה דבר מדהים; אומרים שצריך להוסיף שעות, גורעים שעות; אומרים שצריך שהכיתות יהיו פחות צפופות ולא בונים כיתות, אז בוודאי הן נעשות יותר צפופות.

יוסי שריד: זה דבר מדהים.

יוסי שריד: בפועל זה בדיוק הפוך.

רשף חן: אומרים שצריך להגדיל את השכר, מקטינים את השכר.

יוסי שריד: האמן לי, אתה רואה המלצה, ואתה יודע שבפועל במדיניות זה בדיוק הפוך.

רשף חן: עלית על נקודה מאוד מעניינת.

רשף חן: אומרים שצריך לעודד עבודת נשים- -

יוסי שריד: זה לא עניין של עידוד נשים.

יוסי שריד: הרי ההוראה החדשה שיצאה לפועל גם עומדת בסתירה לוועדת דברת.

יוסי שריד: אני לא חסיד גדול של ועדת דברת, גם היא הייתה אחיזת עיניים.

יוסי שריד: אבל מי שחושב בה ממש ורואה בה אורים ותומים שעל-פיהם צריך להתנהל זה גם עומד בסתירה לוועדת דברת.

יוסי שריד: הנקודה השנייה היא, שמהלכים בכל מקום, במיוחד במשרד החינוך ובעיקר כשמדובר בציבור המורים אינם יכולים להיות חד צדדיים.

יוסי שריד: כן הסכם, לא הסכם, זה הסכם שבחיים, זה הסכם שבמציאות, הרי זה נמשך כבר שנים ארוכות.

יוסי שריד: אם זה נמשך כבר שנים ארוכות מה זה משנה באיזה הסכם זה בדיוק כתוב?

יוסי שריד: מה שנמשך שנים ארוכות איננו יכול להיות מופר באופן חד-צדדי.

יוסי שריד: יושב לו פקיד, ובאופן חד צדדי עושה דברים

יוסי שריד: – לכאורה על-פי תגובות המשרד גם לא קיבל אישור מהממונים עליו.

יוסי שריד: היום ראינו הוראה ששר או שרה לא חותמים על תקנות, אבל לצד האמירה הזאת מופיעה תקנה חתומה בידי השר או השרה במקרה זה.

יוסי שריד: זה דבר נורא, תרבות השקר מגיעה לממדים שלא ייאמנו.

יוסי שריד: מה שמראה, אגב, שיש כסף אם מאוד רוצים.

יוסי שריד: כשיש עמותה שרוצים ביקרה, אז יש נמצא הכסף.

יוסי שריד: עכשיו גם אין צורך להיכנס לפינה, האם זאת פגיעה מהותית או לא מהותית.

יוסי שריד: כאשר מדובר בשכר מורֶה או מורָה כל גריעה היא פגיעה מהותית.

יוסי שריד: אפשר לחשוב כמה הם משתכרים.

יוסי שריד: נניח שיוכיחו שזה 300 שקל ולא 600 שקל.

יוסי שריד: מה ממני יהלוך – 300 או 600 שקל כאשר מרוויחים 3000-4000 שקל- -

אברהם פורז: הסבירו שהעצמאי מרוויח, השכיר משתכר.

יוסי שריד: - - אז מה זה כבר משנה אם זאת פגיעה מהותית או לא, בעיקר כאשר כל פגיעה בשכר כשכרו של המורה היא פגיעה מהותית.

יוסי שריד: אבל כאשר מדובר במשרד החינוך מה שיותר חשוב מגריעת השכר הוא המסר.

יוסי שריד: מה ביקשתם למסור באמצעות המדיניות החדשה הזאת?

יוסי שריד: כלום הייתם מעלים בדעת

יוסי שריד: כם לעודד גברים לשהות יותר עם ילדיהם?

יוסי שריד: אם תבדקו את עצמכם, תראו שרעיון כזה לא היה יכול לעלות בכלל בדעתכם, כי לא גורעים מגבר כדי לשלוח אותו לטפל בילדים.

יוסי שריד: לא היה עולה בכלל רעיון כזה.

יוסי שריד: הרעיון הזה מעצם טבעו יכול לעלות רק כשמדובר בנשים.

יוסי שריד: עכשיו מה, אדוני יושב במשרד ששתי נשים דעתניות – אני אפילו לא יודע מה זה "דעתניות", גם כן סוג של שוביניזם.

יוסי שריד: כלומר, נשים הן בדרך כלל מטומטמות גמורות, אבל שתי אלה האישה הזאת היא דעתנית.

יוסי שריד: אתה היית מעלה בדעתך לומר על גבר "גבר דעתני"?

יוסי שריד: המסר חשוב לא פחות מהמדיניות, לא כל שכן כאשר הוא בא ממשרד שהוא גם משרד חינוך וגם ממשרד שלעת הזאת עומדות בראשו עומדות שתי נשים "דעתניות".

יוסי שריד: אני מניח שההחלטה שהוועדה צריכה לקבל היא ברורה, והיא ודאי תעבור פה אחד.

יוסי שריד: אני מניח שגם משרד החינוך, לפי מה שקראתי, אומר שהוא לא יודע מהעניין.

יוסי שריד: אתה מבין, זה עניין של מה בכך – מקצצים באופן חד-צדדי בשכרן של מורות, רק השרה והמנכ"לית לא יודעות.

אראלה גולן: השרה כן יודעת, רק המנכ"לית אמרה שהיא לא יודעת.

יוסי שריד: היא לא יודעת.

יוסי שריד: היא גם מתקשה לזהות את חתימת ידה, היא אומרת שהיא לא חותמת בכלל.

יוסי שריד: מעשה שטן.

אברהם פורז: תודה, עמדתך ברורה.

משולם נהרי: יותר משאני רוצה להשמיע אני רוצה לשמוע.

משולם נהרי: אנחנו כבר בנינו תלי תלים, אני רוצה לשמוע את משרד החינוך כדי שלא יהיה בבחינת ההר הוליד עכבר, ואולי גם זה לא.

משולם נהרי: אני רוצה לשמוע משפט אחד ממשרד החינוך.

אברהם פורז: למרות הכול אני נותן קודם לחברי הכנסת לדבר.

אברהם פורז: חברת הכנסת גילה פינקלשטיין, בבקשה.

גילה פינקלשטיין: כאשר שמעתי על ההחלטה הזאת מיד ביקשתי דיון מהיר בוועדה למעמד האישה כי החלטה כזאת אומרת שמקומה הטבעי של האישה הוא בבית.

גילה פינקלשטיין: גם אני שמעתי את דבריה של השרה שאמרה שכך יתאפשר למורות להיות יותר בבית.

אברהם פורז: "כבודה של בת מלך פנימה" זה בבית.

גילה פינקלשטיין: חשבתי שזה מתאים לוועדה למעמד האישה עם ועדת החינוך כי זאת פגיעה ישירה.

גילה פינקלשטיין: 32 שנה הייתי בבית-ספר בתפקידים של רכזת שכבה, סגנית – זאת פגיעה ישירה במורות שרוצות להתקדם במערכת החינוך.

אראלה גולן: זאת גם פגיעה במעמד הילד.

גילה פינקלשטיין: זה תמריץ שלילי למורות שרוצות להתקדם במערכת; לא רק ללמד בכיתה, אלא להיות סגנית המנהל, להיות רכזת שכבה.

גילה פינקלשטיין: כשאתה מעיין בדוח דברת אתה רואה שמדובר שם על הגדלת משרת המורה-אם, יותר שעות בבית הספר, אז זה מנוגד לוועדת דברת.

גילה פינקלשטיין: לכן אני לא מבינה איך זה מתקבל יחד.

גילה פינקלשטיין: זאת סתירה לוועדת דברת והרפורמה בחינוך.

משה גפני: מבחינה פורמלית יש גם פרוצדורה של מציעים לא דרך דיון מהיר.

משה גפני: תיארתי לעצמי שאנחנו לא צריכים ללכת לפרוצדורה של דיון מהיר מהיכרותנו שאנחנו מכירים אותך שתעלה את הנושא הזה לדיון

יוסי שריד: דיברת בשמי.

יוסי שריד: הפרוצדורה היא שאם חבר שינוי בתוך העניין הוא יהיה ראשון.

רשף חן: אני הגשתי בקשה לנשיאות.

אברהם פורז: זה הסדר שמנהלת הוועדה קבעה.

משה גפני: מכיוון שאני חבר הכנסת היחיד בדיון החשוב הזה שחבר בקואליציה אני נושא באחריות כבדה, ואני מבקש לומר שחבר הכנסת שריד לקח לי חלק מהדברים כי יש באמת דבר שאנחנו חייבים להבין אותו.

משה גפני: ראש הממשלה מדבר על מלחמה בעוני, ולמחרת מעלים את מחיר הלחם.

משה גפני: זה כל הזמן הופך להיות דבר משונה.

משה גפני: אני דיברתי עם אנשי משרד החינוך, ואני משער שבסופו של דבר יתברר שההר הוליד עכבר.

רשף חן: כלומר לא יעלה על הדעת שהמידע הזה נכון.

מוטי מרוז: המידע הזה פשוט לא נכון.

משה גפני: אבל חברי הכנסת מוכרחים להיות מודאגים מהעניין הזה, במיוחד חברי ועדת החינוך.

משה גפני: זאת הייתה הצעה מאוד לא מוצלחת של משרד האוצר.

משה גפני: אנחנו כל הזמן משקרים להם: רוצים להעלות את רמת החינוך ואת שכר המורים, רוצים לעודד אנשים לצאת לעבודה.

משה גפני: כחרדי אני בכלל מותקף כי אומרים לי שאנחנו בכלל פרזיטים, לא רוצים ללכת לעבוד.

משה גפני: בדקתי אצלי, והתברר שזה גם נוגע לציבור החרדי, ונשים הולכות לעבוד, וגברים הולכים לעבוד – יש מורים, יש מורות.

רשף חן: אצלכם הנשים עובדות.

משה גפני: גם הגברים.

רשף חן: פחות.

משה גפני: אתה חרדי?

משה גפני: תבדוק מה קורה אצלך.

משה גפני: אתם משחקים שח-מט כל היום, אנחנו עובדים.

משה גפני: אם הנושא הזה ייפגע אז באמת כולנו יכולים ללכת הביתה.

משה גפני: לעומת מה שאמר חבר הכנסת שריד, שבדרך-כלל אני מסכים עם דבריו, אני רוצה לדעת מי המציא את זה.

אברהם פורז: מקור הרוע.

משה גפני: זה לא רוע, זאת מדיניות.

משה גפני: מי שהמציא את זה, שיסביר לנו איך עלה הדבר הזה במוחו הקודח.

גילה פינקלשטיין: החליטו להגדיל את המחסור במורות בעתיד.

אראלה גולן: לא נשאר לי הרבה מה לומר מלבד לחזק את חבר הכנסת רשף חן.

אראלה גולן: לא צריך להיות גמול אם- -

מוטי מרוז: אין מושג כזה גמול אם.

אראלה גולן: המושג "גמול אם" לא חינוכי בכלל.

אראלה גולן: אני אפילו רוצה לחזק את דבריו של חבר הכנסת שריד שמשרד החינוך לא יכול לתלות כל דבר באוצר כי חלק מהתפקידים של משרד החינוך זה לעזור לכולנו ולהשיג תקציבים לחינוך, אם לא מעבר לזה.

אראלה גולן: בזמן שאנחנו נאבקים להוציא נשים לעבודה ולפטור עקרה בעבודת מטפלת כדי שיותר נשים – ואולי אפילו יותר גברים ייצאו לעבודה – בבת אחת אנחנו מחזירים אותם הביתה.

אראלה גולן: בתור הצעה מאוד צינית, אם מחזירים נשים הביתה אולי בכלל ישאלו אותן אם הן מעדיפות בכל זאת אם הן רוצות לעסוק בהוראה ולהיות פחות בבית.

אראלה גולן: אולי יש גם כאלה נשים.

אראלה גולן: אולי נשאל גם את הילדים, אולי גם הם רוצים להיות בבית וללמוד במחשב.

זבולון אורלב: לא, להיות עם האמהות בבית.

אברהם פורז: מר ארז, בבקשה.

רן ארז: אני מבקש להסביר כמה דברים שקשורים בדיון הזה.

רן ארז: 4.5 שנים אנחנו נמצאים במדיניות של השפלת המורים בידי משרד החינוך.

רן ארז: במשך 4 שנים אנחנו מנהלים מאבקים לבלימה של הידרדרות; 16 קיצוצים, פיטורי מורים, סגירת חינוך טכנולוגי ועוד.

רן ארז: כאשר הופכים את המורים לסמרטוטים וללא טובים ולבזויים אפשר גם לפטר אותם בקלות, לפגוע בשכרם בקלות וכדומה.

רן ארז: אגב, תוספת מיוחדת למורות אמהות לילדים עד גיל 14 מופיעה בהסכמים הקיבוציים למעלה מ- 30 שנה.

רן ארז: הדבר הזה מעוגן בהתנהגות ובהתנהלות משרד החינוך הרבה שנים, וזאת לא יוזמת משרד האוצר, זאת יוזמת משרד החינוך נטו.

זבולון אורלב: גם מעל משרה זה מעוגן בהסכמים?

רן ארז: כן.

רן ארז: עד 140% משרה.

רן ארז: בקיץ הייתם עדים למאבק של ארגוני המורים במטרה להקטין את הקיצוצים ולבטל פיטורי מורים.

רן ארז: משרד החינוך פיטר במקור 4500 מורים, 2500 הוא הוציא לפנסיה, - 2000 הוא החזיר לעבודה.

רן ארז: 2000 מורים שחוזרים לעבודה זה שווה 40 אלף שעות.

רן ארז: למשרד החינוך לא היו 40 אלף שעות כי לא הגדילו להם את התקציב, והם היו צריכות לעשות מוטציות בתוך התקציב.

רן ארז: אז אמרו, בואו נוריד את תוספת האם כדי שהחזרת המפוטרים יהיה על גב האמהות.

רן ארז: נחזיר 2000 מורים שזה 40 אלף שעות בכך שנקצץ ממורות שהן אמהות כ- 30-35 אלף שעות.

רן ארז: אני רוצה להסביר את החשבון הפשוט: יש 80 אלף עובדי מדינה, מתוכם 80% נשים, זה 64 אלף; מתוכן 60% הן מורות אמהות – זה 37-38 אלף.

רן ארז: לא כולן עובדות משרה או למעלה ממשרה.

רן ארז: 15 אלף מורות - -

אברהם פורז: האם התוספת למורה אם שיש לה ילדים עד גיל 14 זאת תוספת בכל הקף משרה?

יוסי שריד: לא.

רן ארז: 80% ומעלה.

אברהם פורז: אז אם אתה מוריד את המורה ל- 75%- -

יהודית אייזנר: היא לא תקבל את התוספת.

רן ארז: ההסכם הקיבוצי אומר שמורה שיש לה ילדים עד גיל 14 שעובדת מ- 80% משרה ומעלה, עד 140% משרה זכאית לקבל תוספת שכר של 10% בגין היותה אם לילד עד גיל 14.

אברהם פורז: בכמה זה מתבטא בכסף, לדעתך?

רן ארז: לפי משרה ממוצעת של מורה – 6000 שקל ברוטו שזה B.A ותק של 20 שנה, 10% זה 600 שקל.

רן ארז: משרד החינוך אומר שמורה שעבדה משרה וקיבלה 100% שכר ועוד 10% בהיותה אם קיבלה סך-הכול שכר של 110%; הורידו אותה ל- 90% עבודה כדי שהתוספת של 10% תשלים לה ל- 100% שכר.

רן ארז: למעשה הורידו אותה ב- 600 שקל בחודש.

רן ארז: אם היא עבדה למעלה ממשרה הורידו אותה בהרבה יותר.

אברהם פורז: זאת אומרת, הצמצום הוא לא בתשלום, אלא בהיקף המשרה.

רן ארז: מנכ"לית המשרד צדקה כשאמרה שרצינו שהמורות יהיו יותר בבית כי עכשיו הן עובדות פחות.

רן ארז: הורידו לכולם חלק מהמשרה, הן עובדות פחות כדי שבכסף שהורידו מהאמהות יוכלו להעסיק את המורים שנאלצו להחזיר אותם בעקבות המאבק שניהלנו בקיץ.

זבולון אורלב: ואם היא לא רוצה לרדת במשרה?

משולם נהרי: זה צמצום משרה.

רן ארז: הורידו אותם.

רן ארז: זה צמצום משרה רק למורות אמהות- -

אברהם פורז: מר ארז, האם לפי הסכמים קיבוציים מותר למשרד החינוך להקטין היקפי משרה באופן חד-צדדי?

מוטי מרוז: אסור.

אברהם פורז: אני שאלתי אותו.

רן ארז: על-פי ההנחיות של משרד החינוך למורה יש קביעות על משרה אחת או עד משרה אחת, תלוי מהי משרה הראשונית שלו, והמגמה של משרד החינוך על-פי החלטות של ועדות פריטטיות זה להשלים משרות של מורים שעובדים פחות ממשרה עד כדי משרה אחת.

רן ארז: במקרה הזה בניגוד לכל ההנחיות שלהם נתנו הוראה לצמצם משרות של מורות כדי שיוכלו לחסוך את השעות ולתת למורים מפוטרים שהוחזרו לעבודה.

אברהם פורז: זאת הפרה של ההסכם הקיבוצי?

רן ארז: זאת הפרה בוטה של ההסכם הקיבוצי.

אברהם פורז: אז למה אתם לא פונים לבית הדין לעבודה?

רן ארז: יכול להיות שנפנה גם לבית המשפט.

רן ארז: כשפונים לבית המשפט זה עניין של שנתיים-שלוש.

אברהם פורז: לא בסכסוך קיבוצי.

רן ארז: - - אני מכיר את כבוד השופט סטיב אדלר, ואנחנו יודעים כמה זמן אנחנו שם, מאז הרפורמה בפנסיות.

אברהם פורז: בסכסוך קיבוצי זה הולך מהר מאוד.

רן ארז: - - בינתיים המורות קוצצו, והן סובלות.

זבולון אורלב: זה בוצע?

רן ארז: זה בוצע ב- 1 בספטמבר.

רן ארז: זה שמשרד החינוך אומר שהוא לא ידע זה לא נכון כי אנחנו התכתבנו איתם וקיבלנו תשובות שמצדיקות את הצעדים שהם עשו.

יוסי שריד: אפשר לראות מכתב כזה?

רן ארז: בוודאי.

זבולון אורלב: קרה פה דבר מוזר: השרה הצדיקה את זה כי היא אמרה שטוב שהמורות יהיו יותר בבית, המנכ"לית אמרה שהיא לא יודעת מזה.

רן ארז: יש לי תשובות מהמנכ"לית.

אברהם פורז: עמדתך ברורה.

רן ארז: ביום ראשון שעבר פנינו למנכ"לית משרד החינוך ודרשנו, על-פי ההסכם הקיבוצי לכנס ועדת מעקב או ועדת ארבע שדנה במחלוקות שנובעות מההסכמים הקיבוציים.

רן ארז: ב- 6 בנובמבר התקיים הדיון הזה.

רן ארז: לאחר שמנכ"לית המשרד שמעה אותנו ואת מר מוטי מרוז היא אמרה: "המורים צודקים, צריך להחזיר את השעות".

רן ארז: מוטי אמר: "אין לי אותם, איך אני אחזיר אותם"?

רן ארז: למעשה, משרד החינוך מודה היום שהוא טעה.

רן ארז: הדברים האלה רשומים גם בפרוטוקולים- -

יוסי שריד: הוא לא טעה.

רן ארז: הוא מודה שהוא טעה כי תפסו אותו.

זבולון אורלב: ציון שבת היה בדיון?

רן ארז: לא, מוטי מרוז היה.

מוטי מרוז: לא יצאה שום הנחיה על שום שינוי במדיניות, על שום דבר.

מוטי מרוז: אני די ותיק בוועדות בכנסת, זה הדיון הכי מוזר שהשתתפתי בו מימיי.

מוטי מרוז: לא הייתה שום הנחיה, לא היה שום שינוי במדיניות ושום דבר.

מוטי מרוז: היו בסך-הכול חילופי מכתבים בין המשרד לבין רן ארז על מורה מסוימת.

מוטי מרוז: רן ארז אמר שהורידו לכולם.

מוטי מרוז: אני מודיע לכם, שלא הורידו לכולם, יש לנו למעלה מאלף מורות שמועסקות 110%, 120%, 140% משרה, והן מקבלות הכול, לא הורידו שום דבר.

מוטי מרוז: כל הוויכוח היה על מהות המשמעות של מחויבות פרופסיונלית, ויוסי שריד וזבולון אורלב יודעים בדיוק על מה אני מדבר.

מוטי מרוז: יש מושג שמוטבע עשרות שנים בהסכמי עבודה שלמשרד יש כלפי המורים מחויבות פרופסיונלית; למורה א' מחויבות פרופסיונלית ל- 90% משרה, למורה ב' מחויבות ל- 100% משרה.

מוטי מרוז: אין לאף אחד מחויבות פרופסיונלית למעלה ממשרה.

מוטי מרוז: אם הייתה מורה אם בודדת שבשנה שעברה המצב אפשר לשלם לה שכר של 110% משרה שכללה תוספת של 10% אם, כל מה שאמרנו לרן ארז הוא שאנחנו לא מחויבים להעסיק את אותה מורה בודדת ב- 110%, אלא ב- 100%- -

זבולון אורלב: אתה טועה, הקביעות היא על הקף המשרה, לא על השכר.

מוטי מרוז: מה המשמעות של מה שמבקש היום ארגון המורים?

מוטי מרוז: ארגון המורים העל יסודיים הולך לפגוע אנושות במורים, לצערי.

מוטי מרוז: 90% ממורות האם עובדות בחינוך היסודי 24 שעות או 27 שעות- -

רשף חן: כמה זה בהיקפי משרה?

מוטי מרוז: 24 חלקי 30 זה 80% ועוד 10% זה 90%; 27 חלקי 30 זה 90% ועוד 10% זה 100%.

רשף חן: מה זה ועוד 10%?

מוטי מרוז: זאת תוספת להיקף המשרה לפנסיה.

קריאות: זה לא להיקף השכר, זה להיקף המשרה.

מוטי מרוז: אתם לא מכירים את המטֶריה.

מוטי מרוז: 80% ממורות האם במערכת החינוך עובדות בין 24 שעות ל- 27 שעות מכיוון שמורה שעובדת 24 שעות מקבלת שכר לפי 90% במקום 80% משרה, מורה אם שעובדת 27 שעות מקבלת משכורת לפי 100% במקום 90%.

רשף חן: היא עובדת 80%, ומקבלת שכר 90%.

מוטי מרוז: מקבלת חלקיות משרה של 90%.

רשף חן: זה לא שהגדילו לה את היקף המשרה, הגדילו את השכר.

מוטי מרוז: המורה עובדת 24 שעות ומקבלת חלקיות משרה של 90%, כולל תוספת אם.

מוטי מרוז: רן ארז אומר שכל המורות שעובדות 90% ו- 100% - -

רשף חן: עובדות 80% ומקבלות שכר 90%.

מוטי מרוז: רן ארז אומר שהוא מחויב למורה ב- 24 שעות.

מוטי מרוז: אם היא לא הייתה מורת אם היקף משרתה היה 80% משרה, וכשהיא מורת אם יש לה 90%.

מוטי מרוז: במשך 14 שנה היא תקבל תוספת אם.

מוטי מרוז: כשהילד שלה יגיע לגיל 15 אני מחויב לתת למורה הזאת רק 24 שעות, כלומר להוריד אותה ב- 10% משכרה.

מוטי מרוז: אני אומר שאני חייב לתת למורה הזאת 90% משרה כשהילד שלה עבר את גיל 14 אף על פי שהיא עבדה 80% משרה.

מוטי מרוז: זה מה שאני אומר.

מוטי מרוז: אתה רוצה לפגוע במורים?

מוטי מרוז: אני לא מבין את כל המהלך.

זבולון אורלב: אתה לא צודק.

מוטי מרוז: אני מודיע שאני משלים.

משולם נהרי: בזבזנו את הזמן, היינו צריכים לשמוע מהתחלה את הדברים האלה.

אברהם פורז: מר מרוז, האם השנה השתנה משהו לעומת שנה שעברה?

מוטי מרוז: כלום.

מוטי מרוז: לא יכול להשתנות כי יש לי למעלה מ- 1000 מורות אם שעובדות 140% משרה.

מוטי מרוז: אם הייתה הנחיה הייתי צריך להוריד את כל אלה שעובדות למעלה מ- 100% ל- 100%.

מוטי מרוז: לא השתנה כלום.

מוטי מרוז: אם מורה בודדת הייתה שצורכי בית-ספר חייבו להחזיר אותה מ- 110% ל- 100% אז החזירו אותה מ- 110% ל- 100%, זה הכול.

מוטי מרוז: שום הנחיה, הוויכוח היה ויכוח תיאורטי, מה המחויבות הפרופסיונלית של המשרד למורים שלו.

אברהם פורז: הבינותי.

ציון שבת: אני מנהל את האגף כבר 4 שנים, ועכשיו אני מוציא את ההנחיות ואת הנהלים והכללים לגבי תנאי העסקה של המורים- -

יוסי שריד: ציון, אז על מה אמרה המנכ"לית שהמורים צודקים ועל מה נאמר שאין שעות?

ציון שבת: אני מוכן להגיד.

ציון שבת: לא יצאה שום הנחיה ממשרד החינוך ב- 4 השנים האחרונות על שינוי כלשהו בתגמולים האלה ולשכר של המורות.

ציון שבת: כבר 3 שנים מתקיימים דיונים, כולל דיון לפני שבועיים וחצי עם ברכה מציאל, יושבת ראש המחלקה הפרופסיונלית בארגון המורים, והוחלט לגבי פרשנות ההסכם על ה- 100% ו-90% שנלך לבירור משפטי בינינו כדי לבדוק את הסוגייה, ומה שייקבע בבירור המשפטי זה מה שנבצע.

אברהם פורז: האם השתנה משהו מלבד שנה שעברה?

מוטי מרוז: שום דבר.

יהודית אייזנר: אני שמחה ומברכת על זה שמשרד החינוך אמר שאין שום שינוי בהחלטה.

יהודית אייזנר: אני מבקשת שציון שבת יתקשר למנהלי המחוזות של כוח האדם במשרד החינוך וייתן להם הוראה שאכן אין שינוי וידרוש לקיים את ההסכמים.

זבולון אורלב: את יודעת משהו אחר?

יהודית אייזנר: כן, אני יודעת משהו אחר.

יהודית אייזנר: התקשרה אליי מורה מחטיבת ביניים שבסיס המשרה שלה הוא 24 והיקף המשרה שלה הוא 24 ואומרת לי שהיא מקבלת תלוש משכורת, והיא לא מקבלת 10% תוספת אם.

יהודית אייזנר: התקשרתי למנהלת כוח אדם, והיא שאלה: "מי זאת אותה מורה, תגידי לי את השם, כי אני כבר מורידה לה את השעות".

יהודית אייזנר: אמרתי לה שהיא לא תקבל ממני את השם.

רשף חן: מה זה, מורידה לה את השעות?

יהודית אייזנר: את התוספת של 10%.

מוטי מרוז: - - -

יהודית אייזנר: אל תגיד לי כל הזמן, אני משקרת?

יהודית אייזנר: אותה מנהלת כוח אדם אמרתי לה שהיא כבר עבדה.

יהודית אייזנר: אז היא אמרה שהיא תשלם לה על מה שעבדה, אבל לא על מה שהיא תעבוד.

רשף חן: יורידו לה מתחת ל- 24 שעות?

יהודית אייזנר: כן.

רשף חן: אתה מבין מה הם עושים?

אברהם פורז: זמננו תם.

אברהם פורז: אנחנו לא בשלים לקבל הכרעה כי יש מחלוקת עובדתית.

יוסי שריד: אז על מה המנכ"לית אמרה שהיא לא יודעת?

זבולון אורלב: אני בדקתי לפני שהגשתי הצעה- -

משולם נהרי: יש האנשים האמונים על הנושא הזה, עם מי בדקת?

זבולון אורלב: אני חייב לחשוף בפניך עם מי בדקתי?

אברהם פורז: מר שבת, על מה המנכ"לית אמרה שהמורים צודקים?

קריאות: - - -

מוטי מרוז: המנכ"לית אמרה שהיא מקבלת את עמדתו של רן ארז שהמחויבות הפרופסיונלית תהיה מהיום והלאה לא על היקף המשרה, אלא על השעות.

מוטי מרוז: אני אמרתי לה שאין לי בעיה עם זה, אבל שתדע שאם המחויבות הפרופסיונלית היא כמו שרן ארז רוצה על שעות ולא על אחוז משרה - -

אברהם פורז: בשלב מסוים ירד שכרו של המורה.

מוטי מרוז: נכון.

מוטי מרוז: ולכן בשלב מסוים ירד שכרו.

זבולון אורלב: זה לא נכון.

קריאות: - - -

אברהם פורז: רבותיי, זמננו תם.

אברהם פורז: אני קובע, שלפי מיטב ידיעתי, יש מחלוקת עובדתית.

אברהם פורז: לכן אני מבקש מנציגי ארגוני המורים להביא לנו פרטים יותר עובדתיים מדויקים יותר מההצהרה הכללית, כולל למשל מורים שנפגעו מההסדר החדש.

אברהם פורז: אני מציע שתעבירו לנו את זה תוך שבוע.

אברהם פורז: אנחנו נעביר אותם לידיעת אנשי משרד החינוך.

אברהם פורז: יכול להיות שברמת השטח קורים דברים שאתם לא יודעים או שמישהו מספר לכם משהו.

אברהם פורז: אנחנו צריכים לברר את המחלוקת הזאת עובדתית עד הסוף.

אברהם פורז: לאחר שתעבירו את הרשימה של המורים נעשה בירור נוסף.

משולם נהרי: לא נסתמך על העיתון.

זבולון אורלב: אני לא הסתמכתי על העיתון.

יוסי שריד: לפי מיטב זיכרוני, כאשר הפרשה הזאת נחשפה בעיתון, המנכ"לית הגיבה ואמרה: "מה שנעשה נעשה שלא על דעתי ולא בידיעתי, וזה יתוקן".

יוסי שריד: יש להניח שלפני שהמנכ"לית הגיבה זה כבר היה ביום השני לפרסום, והיא בדקה ומצאה לנכון למרות כל ההסברים המלומדים שלכם – היא בוודאי רוצה להזדהות עם ההסברים שלכם יותר מאשר כל גורם אחר – לומר שזה לא היה בידיעתה ולא היה על דעתה, והיא תדאג לזה שזה יתוקן.

יוסי שריד: אז על מה היא אמרה את זה?

יוסי שריד: היא לא בדקה אצלכם לפני שהיא הגיבה?

אברהם פורז: תודה רבה לכם.